19/4/2013

**Δήλωση Υπουργού Δικαιοσύνης και Δημόσιας Τάξης κ. Ιωνά Νικολάου**

**αναφορικά με ανακοίνωση του ΑΚΕΛ για τις προαγωγές στην Αστυνομία**

Είναι με λύπη που παρατηρώ την επιμονή κάποιων να παραγνωρίζουν τις πολυάριθμες προαγωγές που έχουν γίνει σε ημικρατικούς και άλλους οργανισμούς και να επικεντρώνουν την κριτική τους σε μια αναγκαία προαγωγή που έγινε στην Αστυνομία.

Η προαγωγή που έγινε στην Αστυνομία αφορούσε στο βαθμό του Αστυνόμου Β’ και ήταν άκρως απαραίτητη για να εξυπηρετήσει την οργανωτική δομή της Αστυνομίας και, ειδικότερα, τις ανάγκες στην Αστυνομική Διεύθυνση Πάφου, όπου ο Αστυνομικός Διευθυντής και οι Βοηθοί του θα έπρεπε να κατέχουν βαθμό ανώτερου αξιωματικού. Η επιλογή του συγκεκριμένου αξιωματικού έχει γίνει με βάση τα νομοθετημένα κριτήρια. Πρόκειται για ένα άξιο και ικανό αξιωματικό, ο οποίος υπερείχε των συνυποψήφιων του σε εκπαίδευση, εμπειρίες και, των πλείστων εξ αυτών, σε αρχαιότητα.

Απορρίπτουμε κατηγορηματικά τον ισχυρισμό για κομματικά κριτήρια, πράγμα το οποίο είναι ξένο προς τις δικές μας διακηρύξεις και την πολιτική αυτής της Κυβέρνησης. Αυτό είναι κάτι που θα διαπιστώσουν όλοι σύντομα: η ύπαρξη μιας άλλης εποχής, την οποία θα διακρίνει η αξιοκρατία και η ισονομία στην Αστυνομία.